Sinususog an kapinunan kan banwaan nin Buhi sa mga usipon kan nakabuhi o  mga nakadulag sa ano man na pag-alaman. Igdi man naghali an pangaran kan banwaan. Alagad dai masyerto kun anu baya talagang pag-alaman an dinulagan kan mga enot na nag-irok igdi. Saro sa mga popular na usipon manungod sa nakabuhi isinurat ni Fray Felix Huertas kan 1865, susog saiya igwa daang pamilyang nag-iirok sa sarong sadit na bukid na inaapod na Ligñion na napiritan na maghali sa saindang iniistaran pakatapos na gadanon nin sarong rimuranon na halas an magkapirang myembro kan saindang pamilya. Nagdulag an mga ini sagkod makaabot sa sarong bukid na an apod Requit (sa ngunyan Macaangay) sa tahaw kan Polangui asin Malinao. Siring man kaini an enot nang naisurat ni Fray Juan Francisco de San Antonio kan 1741, sinabi niya na hali sa Riquit, padagos pasindang nagralakaw sagkod makaabot sa Buraburan. Nagpadagos pa an iba sagkod makaabot sa sarong lugar sa kataid kan salog. Inapod ninda idtong Marayag nin huli ta igwa ini nin Marahay-A-Raga (Marahay na Daga) para sa pagtanom. Tighihiling ninda na iyo idto an inot asin kapinunan kan komunidad sa Buhi.